Borgmester i Mariagerfjord Kommune Mogens Jespersen (Venstre) er som udgangspunkt meget positiv over for et nyt udspil fra regeringen, som blev præsenteret i dag. Udspillet skal bringe ungdomsuddannelserne tættere på de unge. Konkret foreslår regeringen, at flere byer med 10.000 indbyggere eller derover - uden for de fire største byer - skal have have mulighed for mindst én ungdomsuddannelse. Det kan være erhvervsuddannelser, hhx, htx, stx eller hf. Unge tager til Aalborg og Randers Hadsund er en af de byer, som ikke har en ungdomsuddannelse. - Vi er meget positive over for at få muligheden for at lave en ungdomsuddannelse, for vi har ca. 350 unge, som tager deres ungdomsuddannelse uden for kommunen, typisk i Randers eller Aalborg, siger Mogens Jespersen. I Frederikshavn Kommune er der også glæde over at Sæby er en af de byer, som vil kunne lave en ungdomsuddannelse. - Det er godt, at regeringen har fået øje på Danmark uden for København, siger Christina Lykke Eriksen (Socialistisk Folkeparti), næstformand for Børne- og Ungdomsudvalget i Frederikshavn Kommune. - Hun mener, det også kan få positiv effekt på bosætningen i Sæby. Vi vil gerne have folk til at blive i byen, og hvis man tager sin ungdomsuddannelse der, er chancen for at blive boende større, siger hun. Regeringens udspil om ungdomsuddannelser i mindre byer rundt om i landet, er en del af en større pakke: "Tættere på II - sundhed, uddannelse og lokal udvikling", som regeringen præsenterede på et pressemøde onsdag. Læs artikel på TV 2 . Vigtigt med høj kvalitet i uddannelsen For ungdomsuddannelserne foreslår regeringen, at op til 18 nye udbud af ungdomsuddannelser etableres via ansøgningsrunde, og at de nye udbud tildeles et flerårigt etableringstilskud. I Mariagerfjord Kommune vil man gerne se flere detaljer om økonomien, inden man løfterne armene for højt i vejret. - Det er fint med et etableringstilskud, men det er vigtigt, at der er kvalitet i det, hvis vi skal tilbyde en ungdomsuddannelse. Så det vil være nødvendigt, at der også følger taxameterpenge med, siger Mogens Jespersen.

Referat:
350 unge fra Mariagerfjord tager deres uddannelse uden for kommunen. Et regeringsudspil om at oprette ungdomsuddannelser i mindre byer som Hadsund, bliver derfor positivt modtaget af kommunens borgmester.